Святкаванне пачалося апоўдні з выставы беларускіх майстроў народных рамёстваў і дэкаратыўна-прыкладнога мастацтва, дзе кожны ахвотнік мог не толькі набыць сабе што-небудзь на памяць, але і самому навучыцца рабіць разнастайныя сувеніры. Час ад часу можна было ўбачыць, як хтосьці чаканіць манетку альбо робіць ляльку з саломы. Каля адной з палатак, адразу на вуліцы, жанчына ў нацыянальным адзенні ткала рэчы на станку, чым уразіла многіх мінакоў. А каб у такі важны для кожнага беларуса дзень быць яшчэ бліжэйшымі да сваёй краіны, мінчанам і гасцям сталіцы прапаноўвалі пакаштаваць стравы нацыянальнай кухні.